Нощта на театрите 2017 стартира пето издание - Nbox
Нощта на театрите 2017 стартира пето издание
Богата програма и куп изненади с над 200 представления
Съвсем скоро стартира петото издание на Нощта на театрите, което е подготвило за всички любители на театралното изкуство богата програма. Над 200 представления и пърформанси, изложби, "отворени врати" и театрални пътешествия зад кулисите, NT Live, театрална дискусия и прожекции в София, Пловдив, Варна, Бургас, Стара Загора, Русе, Хасково, Благоевград, Велико Търново, Сливен, Смолян, Симитли и Димитровград ще бъдат част от програмата.
Тази година Нощта на театрите ще бъде в два дни - на 4 и 5 ноември. Над 1500 творци от различни театрални стилове стават част от платформата и ще представят своите продукции в над 80 локации (театрални зали, галерии, кина, клубове) в 13 града.
Театрите и залите в градовете-участници ще бъдат домакини на европейската платформа и ще се присъединят към 9-годишната традиция на редица европейски градове да показват театралното изкуство в големи мащаби и събрано в рамките на няколко часа. Форматът на инициативата няма аналог в България.
Няма да липсват и съдържания, продуцирани специално за Нощта, сред които са и превърналите се в традиция - проект "Нощни персонажи" с фотографии на Диляна Флорентин и дискусия "И утре ще има Театър" (Народен театър "Иван Вазов", 1 ноември, 19 ч., вход свободен) с участието на Галин Стоев, Христо Мутафчиев, Владо Карамазов, Юлиан Вергов и Гергана Иванова (The Smarts). Ованес Торосян подготвя авторски моноспектакъл – "Harlem Shakе", който ще има своята премиера в Пловдив на 3 ноември (Народна библиотека "Иван Вазов", 19 ч.) и в София на 5 ноември (Национална библиотека "Св.Св.Кирил и Методий", 15 и 17 ч.). Японският формат Pecha Kucha night ще предизвика Владо Карамазов, Ованес Торосян, Дарин Ангелов, Весела Бабинова, Деян Ангелов и Ива Дойчинова да разкажат за "Моите 5" в рамките на 400 секунди (Клуб "Ялта", 2 ноември, 19:30 ч., вход свободен).
Посланици на петата Нощ на театрите станаха актьорите Владимир Пенев, Юлиан Вергов, Владимир Карамазов, Иван Бърнев, Деян Донков, Дарин Ангелов, Ованес Торосян, Деян Ангелов, Силвия Петкова, Теодора Духовникова, Ана Пападопулу, Луиза Григорова, Весела Бабинова, Елена Телбис и световноизвестният български диригент Максим Ешкенази.